Mohd Amri Yahyah

Mohd Amri bin Yahyah (lahir 21 Januari 1981) merupakan pemain bola sepak Malaysia. Ketika ini beliau bermain untuk pasukan Sabah FC. Amri juga bermain di posisi sayap kanan, kiri dan penyerang tengah.  Dilahirkan di Tanjung Karang, Selangor, Malaysia. Amri telah mewakili Selangor sejak tahun 2001. Pada 2002, dia digelar sebagai budak emas apabila menjaringkan gol kemenangan Selangor pada perlawanan akhir Piala Malaysia 2002 menentang Sabah. Pada musim 2005 dia membantu Selangor memenangi tiga piala. Beliau juga pernah mewakili Malaysia ke Sukan SEA 2003 di Hanoi dan Piala Tiger 2004 di mana Malaysia muncul pemenang tempat ke-3.

Sebelum bermulanya musim 2009, Amri dilantik untuk menjadi ketua pasukan Selangor selepas kontrak Shukor Adan ditamatkan FAS.

Kehebatannya terserlah selepas menjaringkan dua gol dalam perlawanan persahabatan menentang juara Liga Perdana Inggeris Manchester United pada 18 Julai 2009. Pasukan kebangsaan tewas 2-3.

Beliau juga berjaya menjaringkan gol tunggal negara untuk skuad kebangsaan Malaysia sewaktu bertemu dengan juara La Liga, FC Barcelona dalam sebuah perlawanan persahabatan, skuad kebangsaan tewas 1-3 di Stadium Shah Alam

Pada 22 Disember 2009, beliau dipanggil kembali untuk memperkuatkan pasukan bola sepak kebangsaan Malaysia bagi menghadapi kelayakan Piala Asia 2011 menentang Emiriah Arab Bersatu pada 2 Januari 2010. Amri juga turut tersenarai dalam skuad kebangsaan kendalian K. Rajagopal yang julung kali memenangi Piala Suzuki AFF 2010.

Kerjaya Kelab

Selangor FA
Amri menandatangani kontrak dengan Selangor pada tahun 2001. Amri menjadi sebutan ketika beliau menjaringkan gol emas menentang Sabah pada perlawanan akhir Piala Malaysia 2002. Antara nama yang turut membantu pasukan Selangor merangkul kejuaraan treble (Liga Perdana Malaysia, Piala FA dan Piala Malaysia) pada tahun 2005. Amri memakai lilitan kapten bagi pasukan Selangor dalam musim 2009-2012. Amri juga adalah seorang pemain serba boleh. Beliau boleh bermain dalam beberapa posisi yang berbeza termasuk sebagai pemain pertahanan, pemain pertahanan tengah, pemain sayap, pemain penyerang tengah dan pemain penyerang.

Johor Darul Ta'zim
Amri menyertai JDT pada tahun 2014. Amri pernah beberapa kali menjadi Kapten untuk skuad JDT. Amri merupakan seorang penyerang prolifik apabila berjaya menjaringkan beberapa buah gol menarik sepanjang kariernya di JDT. Sebagai seorang penyerang berpengalaman, Amri sentiasa mencuri tumpuan dengan gelagat dan gaya gelecekan bola yang hebat. Sepanjang berada di JDT, Amri sudah mengumpul 
- juara Piala AFC 2015
- juara hatrik Liga Super (2014/15/16)
- juara Piala FA 2016
- juara Piala Sumbangsih (2015/2016)

Melaka United
Pada 16 Disember 2016, Amri menandatangani kontrak satu tahun dengan kelab yang baru dinaikkan ke Liga Super 2017 Melaka United, dengan bayaran yang tidak dikemukakan selepas kontraknya dengan Johor Darul Ta'zim tamat tempoh. Pada 21 Februari 2017, Amri membuat debutnya untuk Melaka United dengan kemenangan 2-0 ke atas Kelantan bermain selama 90 minit. Pada 14 Februari 2017, Amri menjaringkan gol kemenangan untuk pasukannya dalam kempen Piala FA ke atas PKNS.

Kembali ke Selangor FA
Pada bulan Mei 2017, Melaka United mengumumkan bahawa pemain yang mereka tandatangani pada pra-musim iaitu Amri Yahyah akan kembali ke bekas pasukannya Selangor FA pada jendela perpindahan pertengahan musim. Amri membuat penampilan Liga Super 2017 bersama Selangor dalam kekalahan 0-2 ke atas Pahang pada 24 Mei 2017. Amri kemudian menjaringkan gol Liga Super-nya pada 22 Julai 2017 iaitu ketika meraih kemenangan 1-0 ke atas Kelantan. Jaringan kedua Liga Super pula hadir ketika menang 2-1 ke atas Johor Darul Ta'zim pada 5 Ogos 2017.

Kerjaya antarabangsa
Amri mula mewakili Malaysia pada Sukan Sea 2003 di Hanoi, Vietnam, Sukan Afro-Asia di Hyderabad, India pada bulan Oktober 2003, dan juga pada Piala Tiger 2004 di mana Amri membantu Malaysia menamatkan saingan di tempat ketiga. Nama Amri agak malap selepas itu kerana terbabit dalam kemalangan jalan raya setelah pulang latihan bersama skuad kebangsaan.

Pada 2009, jurulatih K. Rajagopal menyenaraikan nama Amri bersama skuad kebangsaan. Nama Amri kembali menjadi sebutan selepas menghasilkan 2 jaringan, dimana salah satunya jaringan terbaik untuk pasukan Pilihan Malaysia dalam perlawanan persahabatan pra-musim pada 18 Julai 2009, menentang juara Liga Perdana Inggeris, Manchester United. Perlawanan berkesudahan dengan Pilihan Malaysia tewas 2-3.

Pada November 2010, Amri disenaraikan sekali lagi dalam skuad kebangsaan bagi menghadapi kejohanan Piala Suzuki AFF 2010. Amri turut membantu dengan menjaringkan dua gol menentang Laos dalam kemenangan 5-1 pada peringkat kumpulan. Malaysia berjaya memenangi gelaran Piala Suzuki AFF buat kali pertama dalam sejarah mereka setelah menewaskan Indonesia pada perlawanan akhir. Berkesudahan pasukan kebangsaan menang 4-2 secara aggregat dalam perlawanan timbal balik.

Pada bulan Julai 2011, Amri dipanggil untuk mewakili pasukan Pilihan Malaysia menentang Chelsea. Malaysia tewas 0-1.

Pada 10 Ogos 2013, Amri sekali lagi membuktikan reputasinya sebagai pemain yang menjaringkan gol ketika bertemu kelab elit luar negara dengan menjaringkan gol tunggal pasukan Pilihan Malaysia yang tewas 1-3 kepada FC Barcelona ketika kunjungan rasmi mereka dalam Asia Tour 2013.

Statistik

Domestik

Malaysia

Kejuaraan

Domestik
Selangor FA
 Liga Super: 2009, 2010
 Liga Perdana: 2005
 Piala Malaysia: 2002, 2005
 Piala FA: 2001, 2005, 2009
 Piala Sumbangsih: 2002, 2009, 2010

Johor Darul Takzim
 Liga Super: 2014, 2015, 2016
 Piala FA: 2016
 Piala Sumbangsih: 2015, 2016
 Piala AFC: 2015

Antarabangsa
 Piala Suzuki AFF: 2010, Naib-juara 2014

Rujukan

Pautan luar
 Profil Mohd Amri Yahyah di selangorfc.com 

Kelahiran 1981
Orang hidup
Orang dari Selangor
Pemain bola sepak Malaysia
Pemain bola sepak antarabangsa Malaysia
Pemain Selangor FA
Pemain Johor Darul Ta'zim F.C.
Orang Malaysia berketurunan Melayu
Muslim Malaysia